作者:洪邁
標題:六州
內容:堯傳舜，盛事千古難並。回龍馭，辭鳳掖，北內別有蓬瀛。為天子父，冊鴻名。萬年千歲福康寧。春秋不說楚冥靈。萊衣彩戲，漢殿玉卮輕。宸遊今不見，煙外落霞明。前回丁未，霧塞神京。正同符、光武中興。擎天獨力扶傾。定宗廟，保河山，乾坤整頓庚庚。功成了，脫屣遺榮。訪崆峒、空與丹庭。笑挹塵寰、不留行。吾皇哀戀，淚血灑神旌。腸斷濤江渡，明日稽山暮雲，東望元陵。